Document ID: 32010D0170

DEĊIŻJONI TAL-KUMMISSJONI
tad-19 ta’ Marzu 2010
li tirtira r-referenza tal-istandard EN 353-1:2002 “Tagħmir personali protettiv li jwaqqaf waqgħa mill-għoli - Parti 1: Tip ta’ tagħmir iggwidat li jinkludi ħabel riġidu li jwaqqaf il-waqgħa” b’konformità mad-Direttiva 89/686/KEE tal-Kunsill
(notifikata bid-dokument numru C(2010) 1619)
(Test b’relevanza għaż-ŻEE)
(2010/170/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 89/686/KEE tal-21 ta’ Diċembru 1989 dwar l-approssimazzjoni tal-liġijiet tal-Istati Membri rigward l-apparat personali protettiv (1), u b’mod partikolari l-Artikolu 6(1) tagħha,
Wara li kkunsidrat l-opinjoni tal-Kumitat Permanenti mwaqqaf mill-Artikolu 5 tad-Direttiva 98/34/KE tal-Parlament Ewropew u tal-Kunsill tat-22 ta’ Ġunju 1998 li tistabbilixxi proċedura għall-għoti ta’ informazzjoni fil-qasam tal-istandards u tar-regolamenti tekniċi u tar-regoli tas-Servizzi tas-Soċjetà tal-Informatika (2),
Billi:
(1)
L-istandard Ewropew EN 353-1:2002 “Tagħmir personali protettiv li jwaqqaf waqgħa mill-għoli - Parti 1: Tip ta’ tagħmir iggwidat li jinkludi ħabel riġidu li jwaqqaf il-waqgħa”, ġie adottat mill-Kumitat Ewropew għall-Istandardizzazzjoni (CEN) fit-12 ta’ Marzu 2002. Ir-referenza tal-istandard ġiet ippubblikata għall-ewwel darba f’Il-Ġurnal Uffiċjali tal-Unjoni Ewropea fit-28 ta’ Awwissu 2003 (3).
(2)
Ir-Renju Unit ressaq oġġezzjoni formali rigward l-istandard EN 353-1:2002.
(3)
Rigward il-klawsola 4.7 ta’ EN 353-1:2002, ir-Renju Unit jikkunsidra li l-ispeċifikazzjonijiet marbutin mal-istruzzjonijiet għall-utenti ma jissodisfawx ir-rekwiżiti stipulati fit-taqsima 1.4(a) u (b) tal-Anness II għad-Direttiva.
(4)
Rigward il-klawsola 5 tal-istandard EN 353-1:2002, ir-Renju Unit jikkunsidra li l-metodu tat-test preskritt ma jittestjax għal kundizzjonijiet tal-waqgħa li wieħed jista’ raġonevolment jistennihom, bħal “waqgħa lura” jew “waqgħa għall-ġenb”, u dan iwassal għar-riskju konsiderevoli tal-falliment tat-tagħmir. Għaldaqstant, ir-Renju Unit jikkunsidra li l-istandard ma jissodisfax ir-rekwiżiti stipulati fit-taqsimiet 1.1.1. u 3.1.2.2 tal-Anness II għad-Direttiva.
(5)
Wara li studjat l-istandard EN 353-1:2002 il-Kummissjoni ddeterminat li ma jissodisfax kompletament il-ħtiġiet essenzjali tas-saħħa u s-sigurtà stipulati fit-taqsimiet 1.1.1, 1.4 u 3.1.2.2 tal-Anness II għad-Direttiva 89/686/KEE.
(6)
Ir-referenza tal-istandard EN 353-1:2002 għalhekk għandha tiġi rtirata mil-lista ta’ standards armonizzati f’Il-Ġurnal Uffiċjali tal-Unjoni Ewropea, u b’riżultat ta’ dan, il-konformità mal-istandards relevanti nazzjonali li jittrasponu l-istandard armonizzat EN 353-1:2002 ma għadhiex tikkonferixxi preżunzjoni ta’ konformità mar-rekwiżiti bażiċi tad-Direttiva 89/686/KEE,
ADOTTAT DIN ID-DEĊIŻJONI:
Artikolu 1
Ir-referenza tal-istandard EN 353-1:2002 “Tagħmir personali protettiv li jwaqqaf waqgħa mill-għoli - Parti 1: Tip ta’ tagħmir iggwidat li jwaqqaf il-waqgħa li jinkludi ħabel riġidu għall-ankra” hija rtirata mil-lista ta’ standards armonizzati ppubblikata f’Il-Ġurnal Uffiċjali tal-Unjoni Ewropea.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, id-19 ta’ Marzu 2010.

Labels: 7
9